驚棲曲
作者：張詠
朝代：宋

paragraphs: 天昏昏，月娟娟，驚棲之烏伊啞而翩翾。
豈非海寒天風惡，扶桑半折枝巢落。
又非鵰鶚之不仁，鄧林何苦難容身。
吁嚱哉，雛雛弄翼出蓬蒿，欲就鸞凰高壘巢。
安巢待何時，平林容低枝。
低枝苦賤良可越，却厭爭飛笑鵜鴂。
星稀夜寒啼轉多，恐作枝間斷腸血。
人生功名難與期，聽之永夜生憂思。
援琴欲理驚棲曲，調苦聲悲不相續。